ઉત્તર કોરિયાના શાસક તરીકે કિમ જોંન-ઉનને ભેંજાગેપ તરીકે ચીતરવામાં આવે છે. તેમાં તથ્ય પણ હશે, પણ અમેરિકા આ પ્રકારના પ્રચારમાં માહેર છે. કૂતરાને ઠાર કરતાં પહેલાં તેને હડકાયો જાહેર કરવો પડે. પોતાને ના ફાવતા સરખુખત્યારોને અમેરિકાનું પ્રચાર તંત્ર દુષ્ટ તરીકે દુનિયાભરમાં ચીતરી મારે છે. સદ્દામ હુસૈનને રાક્ષસ તરીકે ચીતરીને આખરે ઇરાક પર હુમલો કર્યો હતો. સદ્દામ હુસૈન સારો હતો એવું નથી, પણ તેનો વાંક એટલો જ હતો કે અમેરિકાના પ્રભાવમાંથી નીકળી ગયો હતો અને અમેરિકાના દોસ્ત સાઉદી અરેબિયાના શેખોને પરેશાન કરતો હતો.